**Budapest Főváros VII. Kerület Erzsébetváros Önkormányzat Képviselő-testületének …./2019. (…..) önkormányzati rendelete a Budapest Főváros VII. kerület Erzsébetváros Önkormányzata Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján a következőket rendeli

1. §

A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet (a továbbiakban: Rendelet) 4. §-a helyébe az alábbi 4. § lép:

*„4. §*

*Jogkövetkezmények*

*(1) A közösségi együttélés alapvető szabályaival ellentétes magatartás elkövetőjével szemben a közigazgatási szabályszegések szankcióiról szóló 2017. évi CXXV. törvényben (a továbbiakban: Törvény) meghatározott közigazgatási szankciók alkalmazhatók.*

*(2) Az (1) bekezdés szerinti szankciók alkalmazása esetén figyelemmel kell lenni a jogsértés jellegére, súlyára.*

*(3) Figyelmeztetés ismételten nem szabható ki annak, akivel szemben ezt a szankciót az eljáró hatóság e rendelet bármely tényállása alapján már alkalmazni rendelte.*

*(4) A közigazgatási bírságot az azt kiszabó határozat véglegessé válását követő 15 napon belül kell megfizetni Budapest Főváros VII. Kerület Erzsébetváros Önkormányzata költségvetési számlájára.*

*(5) A közigazgatási bírság meg nem fizetése esetén a végrehajtást – önálló bírósági végrehajtó útján – a döntést hozó önkormányzati hatóság is foganatosíthatja.”*

2. §

A Rendelet 6. §-a helyébe az alábbi 6. § lép:

*„6. §*

*A közterület használatával, rendjével kapcsolatos szabályok megsértése*

*(1) A közösségi együttélés alapvető szabályaival ellentétes magatartást valósít meg, aki a Budapest Főváros VII. Kerület Erzsébetváros Önkormányzata (a továbbiakban: az Önkormányzat) tulajdonában lévő közterületek használatáról és rendjéről szóló 6/2017. (II.17.) önkormányzati rendeletben (a továbbiakban: Közter. Ör.) foglaltakat megszegve engedély vagy hatósági szerződés nélkül, avagy engedélytől, illetve a hatósági szerződésben foglaltaktól eltérően használja az Önkormányzat közterületét, ide nem értve a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 178/A §-ában, és 200/A § (1) bekezdésében foglalt eseteket.*

*(2) Az (1) bekezdésben foglalt magatartásnak minősül, ha a közterület-használó a használati jogosultsága megszűnését követően nem tesz eleget a közterület eredeti állapotának helyreállítására vonatkozó kötelezettségének.*

*(3) A közösségi együttélés alapvető szabályaival ellentétes magatartást valósít meg, aki az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet 3. § (1), (5) bekezdésében foglaltakat megszegi.*

*(4) A közösségi együttélés alapvető szabályaival ellentétes magatartást valósít meg, aki a vendéglátó terasz engedélyezett nyitva tartási idején kívül, az ott általa elhelyezett bútorokat továbbra is a vendéglátó terasz területén, illetve a közterületen tárolja. Amennyiben a bútorok a vendéglátó teraszhoz rögzítettek, és elszállításukra nincs lehetőség, úgy a közterület használója köteles gondoskodni azok elzárásáról, a rendeltetésszerű használatuk megakadályozásáról.*

*(5) A közösségi együttélés alapvető szabályaival ellentétes magatartást valósít meg*

*a) a gyalogos, aki magánál tartva, illetve*

*b) a kerékpárnak, segédmotor-kerékpárnak - beleértve a köznyelvi szóhasználatban tuktuk vagy riksa néven ismert járműnek - a tulajdonosa vagy használója,  aki ilyen járművön elhelyezett,*

*hanghatás kibocsátására alkalmas műszaki vagy elektronikai berendezést  mások által is hallható módon közterületen üzemeltet.”*

3. §

Ez a rendelet 2020. január 1-én lép hatályba, és hatályba lépését követő napon hatályát veszti.

**Dr. Laza Margit** **Niedermüller Péter**

**jegyző polgármester**

A rendelet-tervezet 2019. december …. napján az Önkormányzat hivatalos hirdetőtábláján kifüggesztésre, az Önkormányzat hivatalos honlapján közzétételre került.

Budapest, 2019

A Jegyző nevében eljáró:

ÁLTALÁNOS INDOKOLÁS

A rendelet módosítás lehetővé teszi a magasabb rendű jogszabályokkal való jogharmonizációt, továbbá a vendéglátó teraszokkal kapcsolatos szabályok pontosításra kerülnek.

RÉSZLETES INDOKOLÁS

1. §

A 2019. január 1-től hatályos közigazgatási szabályszegések új szankciórendszerét életbe léptető törvény alapján az alkalmazható közigazgatási szankciók meghatározása.

2. §

A közösségi együttélés alapvető szabályaival ellentétes magatartás általános közterület-használattal, illetve a vendéglátó-ipari teraszokkal összefüggő szabályainak pontosítása, valamint a zavaró közterületi zenesugárzás szabályozása.

3. §

Hatályba léptető rendelkezés.