**Budapest Főváros VII. kerület Erzsébetváros Önkormányzata Képviselő-testületének .../2020. (I. ...) önkormányzati rendelete a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, valamint a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva, a 143. § (4) bekezdés d) pontjában kapott felhatalmazás alapján a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelete (a továbbiakban: Ör.) módosításáról a következőket rendeli el:

**1**. **§**

(1) Az Ör. 3. § (1) bekezdése helyébe a következő rendelkezés lép:

*„(1) A közösségi együttélés alapvető szabályaival ellentétes magatartással összefüggő önkormányzati hatósági eljárás lefolytatására és a közigazgatási bírság kiszabására - átruházott hatáskörben - a jegyző jogosult.”*

**2**. **§**

(1) Az Ör. 3. § (3) bekezdése helyébe a következő rendelkezés lép:

*„(3) Az e rendelet szerinti eljárásokban az általános közigazgatási rendtartásról szóló 2016. évi CL. törvény, az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény, és a közigazgatási szabályszegések szankcióinak átmeneti szabályairól, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről szóló 2017. évi CLXXIX. törvény rendelkezéseit kell alkalmazni.”*

**3**. **§**

(1) Az Ör. 4. § (1) bekezdése helyébe a következő rendelkezés lép:

*„(1) A közösségi együttélés alapvető szabályaival ellentétes magatartás elkövetőjével szemben a jelen rendelet*

*a) 5. §-ban, továbbá a 10. § - 11/B. §-ban meghatározott jogellenes magatartás elkövetése esetén természetes személyek esetén százezer forintig, jogi személyek és jogi személyiséggel nem rendelkező szervezetek esetén egymillió forintig terjedő közigazgatási bírság, a*

*b) 6-9. §-ban, továbbá a 11/C. § - 11/D. §-ban meghatározott jogellenes magatartás elkövetése esetén természetes személyek esetén kétszázezer forintig, jogi személyek és jogi személyiséggel nem rendelkező szervezetek esetén kétmillió forintig terjedő közigazgatási bírság kiszabásának van helye, az*

*c) 5. § - 11/C- §-ban meghatározott jogellenes magatartások elkövetése esetén a közterület-felügyelő a közigazgatási szabályszegések szankcióinak átmeneti szabályairől, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről szóló 2017. évi CLXXIX. tövény 3. § (5)-(8) bekezdéseinek alkalmazásával ötvenezer forintig terjedő helyszíni bírságot szabhat ki.”*

**4. §**

(1) Az Ör. 6. §-a a következő (5) és (6) bekezdéssel egészül ki:

*„(5) A közösségi együttélés alapvető szabályaival ellentétes magatartást követ el az, aki kocsmatúrát (a továbbiakban: pub crawl) vezet, és nem gondoskodik arról, hogy a pub crawl-szolgáltatást igénybe vevők közterületen szeszes italt ne fogyasszanak, vagy a lakókat zavaró zajhatást ne keltsenek (énekeljenek, tapsoljanak, kiabáljanak stb.).*

*(6) A közösségi együttélés alapvető szabályaival ellentétes magatartást követ el az, aki, közterületen zaklató, másokat zavaró módon árusít, árut erőszakosan eladásra kínál, osztogat, vagy szolgáltatást nyújt.”*

**5. §**

(1) Az Ör. a következő 11/C. §-sal egészül ki:

*„11/C. §*

*Zajjal kapcsolatos szabályok megszegése*

*(1) A közösségi együttélés alapvető szabályaival ellentétes magatartást követ el az, aki meghajtásának módjától függetlenül három, vagy több kerekű eszközzel (pl. riksa, tuktuk stb.) végzett személyszállítási szolgáltatás során - beleértve a várakozást, és a fuvar nélküli közlekedést is a zaj kiszűrődését megakadályozó fej- vagy fülhallgató használata nélkül zenét szolgáltat, vagy indokolatlanul hangjelzést ad (pl. csengő használata).*

*(2) A közösségi együttélés alapvető szabályaival ellentétes magatartást követ el az, aki*

*a) lakóépület udvarán vagy kertjében 22.00 és 10.00 óra között,*

*b) vendéglátást folytató üzlet kerthelyiségében, teraszán és közcélra átadott magánterületén 22.00 és 06.00 óra között*

*zenét szolgáltat, vagy bármilyen szabadidős zajforrást üzemeltet.*

*(3) A közösségi együttélés alapvető szabályaival ellentétes magatartást követ el az, aki közterületen*

*a) 20.00 és 10.00 óra között énekel, vagy zenél,*

*b) egyéb technikai berendezéssel zenél.*

**6. §**

(1) Az Ör. a következő 11/D. §-sal egészül ki:

*„11/D. §*

*A lakhatás rendjével kapcsolatos szabályok megszegése*

*(1) A közösségi együttélés alapvető szabályaival ellentétes magatartást követ el az, aki többlakásos lakóépületben, a lakhatás nyugalmának védelmére szolgáló, a lakóépület háziredjében írt szabályokat megszegve*

*a) a lakhatás nyugalmának megzavarására alkalmas tevékenységet végez vagy végeztet*

*aa) munkanapokon 19.00-09.00 óra közötti időszakban,*

*ab) hétvégén, ünnepnapokon és egyéb munkaszüneti napon bármely időszakban*

*a szomszédos ingatlanok tulajdonosának hozzájárulása hiányában;*

*b) a lakóépület közös használatú tárgyait, épületszerkezetét, helyiségeit, berendezéseit, vagy a közös használatra szolgáló területet (pl. udvar, folyosó), épülettartozékot olyan célra, vagy olyan módon használ, amelyhez a szükséges hozzájárulást előzetesen nem szerzi meg, vagy az abban foglaltaktól eltér, vagy használata nem a rendeltetésének megfelelő, vagy másokat zavaró;*

*c) az általa, vagy megbízása alapján végzett munka-, szállítási művelet során a közös használatra szolgáló területre, épületrészre került építési törmeléket, szemetet, egyéb szennyeződést haladéktalanul nem távolítja el;*

*d) akár tulajdonosként, akár használóként nem tesz meg haladéktalanul minden szükséges és elvárható intézkedést annak érdekében, hogy a közös tulajdon tárgyaival, vagy a közös használatra szolgáló épületrészekkel, berendezésekkel kapcsolatos ellenőrzés, karbantartás elvégezhető, vagy rendkívüli káresemény, veszélyhelyzet elhárítható legyen.*

*(2) A közösségi együttélés alapvető szabályaival ellentétes magatartást követ el az, aki a társasház szervezeti és működési szabályzatában (a továbbiakban: SZMSZ) előírt bejelentési, vagy nyilvántartás-vezetési kötelezettségének nem tesz eleget, vagy az SZMSZ tiltó rendelkezését megszegi.”*

**7. §**

(1) Az Ör. 2. §-a a következő (2) bekezdéssel egészül ki:

*„(2) A rendelet hatálya a 11/C. § (2) bekezdés b) pontjának alkalmazása tekintetében nem terjed ki a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló Budapest Főváros Önkormányzata Képviselő-testületének 6/2017. (II.17.) önkormányzati rendeletében meghatározott közterület-használati hozzájárulással rendelkező vendéglátó előkertre, teraszra.”*

**8**. **§**

(1) Hatályát veszti az Ör. 3. § (5) bekezdése.

**9. §**

Jelen rendelet 2020. január 1-én lép hatályba.

**dr. Laza Margit Niedermüller Péter**

**jegyző polgármester**

**INDOKLÁS**

**Általános indoklás**

A Magyarország helyi önkormányzatairól szóló 2011. évi CLXXXIX. törvény 8. § (2) bekezdése, valamint a 143. § (4) bekezdés d) pontja lehetőséget biztosít a helyi önkormányzat képviselő-testületének, hogy rendeletben határozza mega közösségi együttélés alapvető szabályait, valamint ezek elmulasztásának jogkövetkezményeit. Jelen rendeletmódosításra azért van szükség, mert az elmúlt években Erzsébetváros közigazgatási területén, különösen Belső-Erzsébetvárosban számos olyan, a közösségi együttélés alapvető szabályaival ellentétes újabb magatartási formák jelentek meg, melyek a helyben élő, vagy itt tartózkodó lakosság életminősége, érdeke szempontjából érdemi jelentőséggel bírnak.

**Részletes indoklás**

**1. §**

Hatásköri rendelkezést tartalmaz. A jegyzőre ruházza át a közösségi együttélés alapvető szabályaival ellentétes magatartással összefüggő önkormányzati hatósági eljárás lefolytatását és a közigazgatási bírság kiszabását.

**2. §**

Eljárási szabályokat határoz meg.

**3. §**

Jogkövetkezményeket határoz meg.

**4. §**

A közterület használatával- rendjével kapcsolatos szabályszegő magatartásokat határoz meg.

**5. §**

Zajjal kapcsolatos szabályszegő magatartásokat határoz meg.

**6. §**

A lakhatás rendjét zavaró szabályszegő magatartásokat határoz meg.

**7. §**

Meghatározza a rendelet hatályát.

**8. §**

Hatályon kívül helyező rendelkezést tartalmaz.

**9. §**

A rendelet hatályba lépésének időpontjáról rendelkezik.